**Prăbuşirea lui Icar**

*Doru Davidovici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întâi, nimeni n-a observat nimic...

Plugarul întorcea brazdele gândind la pâinea cea de toate zilele,

Micul cioban privea atent la cer, încercând să vadă stelele,

Bătrânul câine dormita; îl adormise pacea zilei, fireşte,

Iar pescarul aştepta cu undiţa-n apă;

Pescarul dorea numai peşte.

Şi doar marinarii de pe corabia care trecea prin strâmtoare,

Întorcându-se dintr-o lungă călătorie pe mare,

Doar ei, obişnuiţi cu şoaptele undelor, numai lor parcă...

li s-a părut...

câteva pene învârtejite

Câteva cercuri pe faţa apei, iute de valuri strivite,

Parcă cineva a strigat, parcă cerul sau marea

Şi ziua... cum i s-a întunecat lumina plină, strălucitoare

Aici, în tabloul ăsta liniştit şi curat e cineva care moare?

Nu se vorbeşte de moarte în culorile limpezi ce Bruegel pe pânză le-a-ntins.

............................................

A fulgerat însă zarea, a clipit şi s-a stins.